Komisijos sprendimas
1999 m. lapkričio 24 d.
dėl rodiklių apibrėžimų, žemės ūkio produktų sąrašo, apibrėžimų išimčių ir regionų bei rajonų, taikytinų atliekant žemės ūkio valdų struktūros tyrimą
(pranešta dokumentu Nr. C(1999) 3875)
2000/115/EB
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. vasario 29 d. Tarybos reglamentą (EEB) Nr. 571/88 dėl Bendrijos žemės ūkio valdų struktūros tyrimų organizavimo [1] su paskutiniais pakeitimais, padarytais Komisijos sprendimu 98/377/EB [2], ypač jo 8 straipsnio 1 dalį,
kadangi:
(1) Pagal Reglamento (EEB) Nr. 571/88 8 straipsnio 1 dalį visų tyrimo rodiklių sąrašo, tyrimo rodiklių apibrėžimų, regionų ribų, tyrimo rajonų ir kitų teritorinių vienetų pakeitimai yra daromi laikantis šio reglamento 15 straipsnyje nustatytos tvarkos, t. y. Komisijos sprendimu, priimtu Žemės ūkio statistikos nuolatiniam komitetui pareiškus savo nuomonę.
(2) Bendrijos žemės ūkio valdų struktūros tyrimų, numatytų Reglamente (EEB) Nr. 571/88, rezultatai gali būti nuoseklūs visoje Europos bendrijoje tik tuo atveju, jei rodiklių sąraše esančios sąvokos bus vienodai suprantamos ir taikomos.
(3) Tyrimo rodiklių sąrašas paskutinį kartą buvo pakeistas Sprendimu 98/377/EB, ir taikytas 1999/2000 m. pagrindiniam žemės ūkio valdų struktūros tyrimui, ir kadangi Komisijos sprendimas 89/651/EEB [3] su paskutiniais pakeitimais, padarytais Sprendimu 97/418/EB [4], nustato apibrėžimus, žemės ūkio produktų sąrašą ir apibrėžimų išimtis, taikomus tam tikrose valstybėse narėse bei regionus ir tyrimo rajonus, kurie turi būti taikomi1988-1997 m. struktūros tyrimų bendrosiose nuostatose; kadangi dėl to reikia pataisyti ir papildyti Sprendimą 89/651/EEB.
(4) Rodiklių sąrašas yra papildytas naujais kintamaisiais; kadangi žemės ūkio plėtra reikalauja peržiūrėti įvairių senų kintamųjų apibrėžimus; kadangi dėl to šio Komisijos sprendimo I priede pateikiamas naujas apibrėžimų sąrašas, taikytinas Bendrijos struktūros tyrimams po 1997 m.
(5) Žemės ūkio produktų, minėtų žemės ūkio valdų apibrėžime, sąrašą ir Bendrijos apibrėžimų išimčių, taikytinų dėl tam tikrose valstybėse narėse esančių ypatingų aplinkybių, sąrašą taip pat reikia pataisyti; kadangi tokie pataisyti žemės ūkio produktų ir priimtinų apibrėžimų išimčių sąrašai yra pateikiami šio Komisijos sprendimo II ir III prieduose.
(6) Kadangi reikia didesnio aiškumo, koks yra santykis tarp statistinių teritorinių vienetų monenklatūros (NUTS) ir regionių bei rajonų, kurie taikomi atliekant žemės ūkio struktūros tyrimus; kadangi yra naudinga šiuos regionus ir rajonus apibrėžti atskirame šio Komisijos sprendimo IV priede.
(7) Šiame sprendime numatytos priemonės atitinka Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos apibrėžimai, kuriais reikia remtis atliekant Bendrijos žemės ūkio valdų struktūros tyrimus po 1997 m., kaip numatyta Reglamente (EEB) Nr. 571/88, yra pateikti I priede kartu su atitinkamais paaiškinimais ir pavyzdžiais.
2 straipsnis
Žemės ūkio produktų sąrašas, minėtas I priede pateiktame žemės ūkio valdų apibrėžime, yra pateiktas II priede.
3 straipsnis
Dėl tam tikroms valstybėms narėms būdingų aplinkybių, Bendrijos apibrėžimams galima taikyti išimtis, kaip nurodyta III priede.
4 straipsnis
Bendrijos žemės ūkio struktūros tyrimuose taikytinas regionų ir rajonų sąrašas, minėtas I priede pateiktame tyrimo rajono apibrėžime, yra pateiktas IV priede.
5 straipsnis
Sprendimas 89/651/EEB panaikinamas.
6 straipsnis
Šis sprendimas skirtas valstybėms narėms.
Priimta Briuselyje, 1999 m. lapkričio 24 d.